RESOLUCIÓN do 3 de marzo de 2009, da Dirección Xeral de Produción, Industrias e Calidade Agroalimentaria, pola que se lle dá publicidade á solicitude de modificación do prego de condicións da indicación xeográfica protexida Ternera Gallega.
CONSELLERÍA DO MEDIO RURAL — III. OUTRAS DISPOSICIÓNS — 11/03/2009

Con data do 6 de xuño de 2008, o Consello Regulador da indicación xeográfica protexida Ternera Gallega solicitou a modificación do prego de condicións relativo a esta indicación xeográfica, de conformidade co establecido no artigo 9 do R(CE) 510/2006 do Consello, do 20 de marzo, sobre a protección das indicacións xeográficas e das denominacións de orixe dos produtos agrícolas e alimenticios.
A solicitude de modificación afecta varios aspectos do prego de condicións e da ficha resumo deste enviada á Comisión Europea cando o seu rexistro, polo que a dita solicitude debe someterse, de acordo co indicado no artigo 5.5º do citado Regulamento 510/2006, a un procedemento de oposición dentro do Estado membro, garantindo unha publicación adecuada da solicitude e establecendo un prazo razoable durante o cal calquera persoa física ou xurídica que posúa un interese lexítimo e estea establecida ou resida no seu territorio poida declarar a súa oposición á solicitude.
En desenvolvemento do dito precepto, o Goberno de España ditou o Real decreto 1069/2007, do 27 de xullo, polo que se regula o procedemento para a tramitación das solicitudes de inscrición no rexistro comunitario das denominacións de orixe protexidas e das indicacións xeográficas protexidas e a oposición a elas. No seu artigo 6º establécese que, unha vez comprobada a solicitude de modificación do prego de condicións, o órgano competente da comunidade autónoma publicará no BOE un anuncio da dita solicitude para que, no prazo de dous meses a partir da data da súa publicación no dito boletín, os interesados poidan opoñerse ao rexistro da modificación. O formato do anuncio vén determinado no anexo VI do R(CE) 1898/2006 da Comisión, do 14 de decembro de 2006, que establece as disposicións de aplicación do Regulamento (CE) 510/2006 do Consello sobre a protección das indicacións xeográficas e das denominacións de orixe dos produtos agrícolas e alimenticios.
Por outra parte, con base nas competencias da Comunidade Autónoma galega en materia de denominacións de orixe, a Xunta de Galicia ditou o Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores. O seu artigo 4 número 4º dispón tamén a publicación da solicitude de modificación do prego de condicións no Diario Oficial de Galicia e no BOE, para a apertura dun prazo de dous meses para a presentación de oposicións.
Polo exposto e no exercicio das competencias que teño atribuídas de acordo co artigo 4 do citado Decreto 4/2007,
RESOLVO:
Darlle publicidade á solicitude de modificación do prego de condicións da indicación xeográfica protexida Ternera Gallega mediante a súa publicación no Diario Oficial de Galicia e no BOE, de acordo co formato establecido no anexo VI do R(CE) 1898/2006, que figura como anexo desta resolución, establecéndose un prazo de dous meses desde a data da súa publicación no BOE para que calquera persoa, física ou xurídica, que estea establecida ou resida legalmente en España, cuxos lexítimos intereses considere afectados, poida opoñerse ao dito rexistro mediante a correspondente declaración de oposición, dirixida á Dirección Xeral de Produción, Industrias e Calidade Agroalimentaria, da Consellería do Medio Rural, de acordo co establecido no artigo 4º do Decreto 4/2007, do 18 de xaneiro, e no artigo 6º do Real decreto 1069/2007, do 27 de xullo.
O expediente desta solicitude poderá ser examinado na sede da dita dirección xeral, sita nos edificios administrativos de San Caetano, s/n, en Santiago de Compostela.
Santiago de Compostela, 3 de marzo de 2009.
Antonio Oca Fernández
Director xeral de Produción, Industrias
e Calidade Agroalimentaria
ANEXO
Solicitude de modificación
Regulamento (CE) nº 510/2006, do Consello, sobre a protección das indicacións xeográficas e das denominacións de orixe dos produtos agrícolas e alimenticios.
Solicitude de modificación do prego de condicións de conformidade co artigo 9.
Ternera Gallega.
Nº CE:
5 IXP qDOP
1. Punto do prego de condicións afectado pola modificación:
q Denominación do produto.
5 Descrición.
5 Zona xeográfica.
5 Proba da orixe.
5 Método de obtención.
q Vínculo.
5 Etiquetaxe.
q Requisitos nacionais.
q Outros.
2. Tipo de modificación.
5 Modificación do documento único ou da ficha resumo.
q Modificación do prego de condicións dunha IXP ou DOP rexistrada da cal non se publicou nin o documento único nin o resumo.
q Modificación do prego de condicións que non require a modificación do documento único publicado (artigo 9, apartado 3º, do Regulamento (CE) nº 510/2006).
q Modificación temporal no prego de condicións que obedeza a medidas sanitarias ou fitosanitarias obrigatorias impostas polas autoridades públicas (artigo 9, apartado 4º, do Regulamento (CE) nº 510/2006).
3. Modificacións:
Descrición do produto:
Modifícanse as razas de gando apto para subministrar carne protexida pola IXP, ampliándose a outras razas cárnicas que se veñen utilizando tradicionalmente en Galicia así como os cruzamentos entre si e con femias de aptitude leiteira. Estas razas especifícanse no Manual de calidade da IXP.
Na IXP Ternera Gallega predominan os animais de raza Rubia Galega e Morenas Galegas, tanto nas explotacións con nais dedicadas á cría de animais de carne como no cruzamento industrial, nas explotacións do sector lácteo. Aínda así, é frecuente a coexistencia con outras razas cárnicas con arraigamento en Galicia e a mestizaxe entre elas, polo que se considera necesaria a súa inclusión na IXP Ternera Gallega para favorecer e garantir a viabilidade das explotacións e o desenvolvemento produtivo do sector, tendo en conta que a calidade e as características da carne amparada dependen fundamentalmente das prácticas de cría, alimentación e manexo dos animais, que son exactamente as mesmas con independencia das características raciais.
Modifícanse os tipos de animais amparados segundo a idade, alimentación e o sistema de produción, de forma que na tipoloxía «vitela» (animais con menos de 10 meses de idade) diferéncianse os animais con sistema de cría baseado na lactación materna que pasan a denominarse «ternera gallega suprema», dos animais que se destetan a distintas idades, que se denominan «ternera gallega». Tamén se modifica a idade máxima da tipoloxía «anello» que pasa de dezaoito a vinte e catro meses e elimínase o tipo «cebón». Estas modificacións perseguen mellorar a transparencia e claridade das transaccións en orixe, así como a información ao consumidor sobre a carne que ampara a IXP Ternera Gallega.
Adáptanse a conformación das canais e as características da carne en función das variacións que se producen nas tipoloxías dos animais.
Zona xeográfica:
Amplíase a zona de produción a concellos e parroquias limítrofes, coincidindo coa zona de elaboración: o territorio de Galicia.
Proba da orixe:
Para actualizar e adaptar os controis, a rastrexabilidade e as condicións de produción e elaboración do produto nas súas distintas fases, así como para mellorar a sistemática de certificación e etiquetaxe, efectúanse as seguintes modificacións:
-Engádese o rexistro «Almacenistas e retallistas de carne» aos xa existentes de «Gandarías, cebadoiros, matadoiros e salas de despezamento».
-A identificación individual dos animais adáptase ao sistema oficial aplicado pola Administración.
-O sistema de certificación do produto recóllese no Manual de calidade, mediante procedementos e instrucións reguladas de acordo co prego de condicións da IXP, no cal se establecen as condicións de obtención e os controis que se efectúan nas distintas fases de produción, sacrificio, despezamento, filetaxe e comercialización. Introdúcense controis de rastrexabilidade mediante análises de marcadores moleculares (ADN).
-Actualízase a documentación que deben levar e manter os operadores inscritos, que recollerá, en relación coa súa actividade, as entradas e saídas de materias primas ou produtos, xunto cos datos necesarios para a comprobación da rastrexabilidade individual ou dos lotes certificados.
Métodos de obtención:
Adáptanse as condicións de obtención para adecualas á normativa de benestar animal nas explotacións, no transporte e no sacrificio.
Os pensos destinados á alimentación do gando deberán cumprir as especificacións fixadas no Manual de calidade e dispor de autorización do órgano de control da IXP.
Actualízanse as condicións específicas de elaboración, almacenamento e etiquetaxe da carne protexida en aspectos relacionados coa rastrexabilidade, control dos procesos e xestión documental.
Etiquetaxe:
Establécese a posibilidade de indicar na etiquetaxe a mención «elaborado a partir de Ternera Gallega IXP» para a carne picada e carne procesada en que a carne utilizada sexa unicamente a certificada pola indicación xeográfica protexida
4. Resumo:
Ternera Gallega:
Nº CE:
5 IXP q DOP
1. Servizo competente do Estado membro:
Nome: Subdirección Xeral de Calidade Diferenciada e Agricultura Ecolóxica - Dirección Xeral de Industria e Mercados Alimentarios - Secretaría Xeral de Medio Rural do Ministerio de Medio Ambiente e Medio Rural e Mariño.
Enderezo: Paseo de Infanta Isabel, 1, 28071 Madrid.
Teléfono: 0034913475394.
Fax: 0034913475410.
Correo electrónico: sgcaae@mapya.es
2. Agrupación:
Nome: Consello Regulador da Indicación Xeográfica Protexida Ternera Gallega.
Enderezo: Recinto Feiral de Amio - 15891 Santiago de Compostela.
Teléfono: 0034 981 57 57 86.
Fax: 0034 981 57 48 95.
Correo electrónico: consejo@terneragallega.com.
Composición: produtores/transformadores (×). Outros ( ).
3. Tipo de produto:
Clase 1.1. Carnes frescas e miúdos de vacún.
4. Especificación:
4.1. Denominación do produto:
Ternera Gallega.
4.2. Descrición:
O gando apto para subministrar a carne que será amparada pola indicación xeográfica protexida «Ternera Gallega» será das razas Rubia Galega, Morenas Galegas e demais razas cárnicas de gando vacún que tradicionalmente se utilizan en Galicia e expresamente recollidas no Manual de calidade da IXP, así como os cruzamentos entre si e de machos destas razas con femias de aptitude leiteira.
Segundo a idade, alimentación e o sistema de produción antes do sacrificio, distínguense os seguintes tipos de animais:
1. Vitela: animais que se sacrifican con menos de dez meses de idade. Diferéncianse:
a) «Ternera gallega suprema»: animais que se crían en explotacións con vacas nais e que tiveron un período mínimo de lactación materna de sete meses.
b) «Ternera gallega»: animais que se destetan a diferentes idades, sendo a base da súa alimentación as forraxes e os concentrados autorizados polo Consello Regulador.
2. Anello: animais que se sacrifican con máis de dez meses e menos de vinte e catro.
Cada un destes tipos de animais dá lugar á seguinte categoría comercial homónima, cuxas características organolépticas, de conformación e de grao de engraxamento son as seguintes:
a) «Ternera gallega suprema»: esta carne ten unha cor de rosa clara a vermella, con graxa que vai desde unha cor branca nacarada a unha amarela suave e de textura cremosa. O gran do músculo é fino e de consistencia firme.
Conformación das canais: S, E, U, R, O+. No caso de canais procedentes das razas Morenas Galegas non se terá en consideración.
Engraxamento: machos 2, 3; femias 2, 3, 4.
b) «Ternera gallega»: esta carne ten unha cor de rosa a vermella suave, con graxa de cor branca nacarada e distribución homoxénea, músculo de gran fino e de consistencia firme.
Conformación das canais: S, E, U, R, O+. No caso das canais procedentes das razas Morenas Galegas non se terá en consideración.
Engraxamento: machos 2, 3; femias 2, 3, 4.
c) «Anello»: esta carne ten unha cor que vai desde vermella suave a vermella intensa con graxa de cor branca nacarada cun ton amarelo suave. O músculo é de consistencia firme e magro.
Conformación das canais: S, E, U, R.
Engraxamento: 2, 3, 4.
4.3. Zona xeográfica:
A zona de produción e elaboración esténdese ao territorio de Galicia.
4.4. Proba da orixe:
Son requisitos fundamentais que avalan a orixe e a calidade do produto:
1. Todos os operadores que interveñen no proceso de produción e elaboración deben estar inscritos nos rexistros do Consello Regulador da IXP Ternera Gallega. Os rexistros establecidos son: gandarías, cebadoiros, matadoiros, salas de despezamento e almacenistas e retallistas de carne.
2. Todas as reses pertencentes ás explotacións gandeiras inscritas na IXP se identifican de forma individual, mediante o sistema de identificación oficial da Administración.
3. Os operadores inscritos levarán documentación onde se indicará, en relación coa súa actividade, as entradas e saídas de materias primas ou produtos, cos datos necesarios para a comprobación da rastrexabilidade individual ou dos lotes certificados. Desta forma realízase tanto o seguimento do produto como dos procedementos ou procesos que se levan a cabo.
4. Certificación de produto. O Órgano de Control e Certificación do Consello Regulador da IXP Ternera Gallega é o encargado de verificar o cumprimento do indicado neste prego. O Comité de Certificación deste órgano, integrado por representantes de todo os grupos implicados nos principios relacionados coa certificación, é o responsable de asegurar a imparcialidade e independencia dos procesos de certificación. A estrutura do Órgano de Control e Certificación, dirixida polo director técnico, verifica se o produto é apto para ser amparado pola IXP, procedendo ao seu control e etiquetaxe para identificar e garantir a súa procedencia, mantendo a rastrexabilidade en todas as fases de elaboración e comercialización.
5. A etiquetaxe realízase nas distintas fases de elaboración do produto sobre as canais, pezas e porcións destas, tal como se indica no número 4.8. Esta etiquetaxe identifica o produto amparado ademais de manter a rastrexabilidade e garantir a orixe do produto.
4.5. Método de obtención:
Os animais destinados á produción de carne amparada pola IXP deben proceder das explotacións gandeiras inscritas e cumprir os criterios raciais establecidos. A base da alimentación nas explotacións tradicionais de cría será a lactación materna complementada con alimentos propios das explotacións (millo, nabos, patacas), forraxes e pensos autorizados. Nas explotacións de ceba a alimentación baséase nas forraxes e pensos autorizados. As prácticas gandeiras deben favorecer a proteción ambiental e o benestar dos animais (espazos amplos, liberdade de movementos, etc.).
O sacrificio do gando realizarase en matadoiros inscritos, onde se procederá á certificación e etiquetaxe das canais de acordo coas tipoloxías establecidas segundo as prácticas de produción e a idade dos animais. As carnes amparadas deberán cumprir un período de maduración mínimo que estará fixado no Manual de calidade, e a súa comercialización ao consumidor deberá realizarse con posterioridade aos tres días desde o sacrificio. As carnes que sufran procesos de conxelación perderán a protección da IXP.
O despezamento efectuarase nas salas inscritas e non poderá ser simultáneo con outras canais e pezas non amparadas. As pezas irán provistas das etiquetas expedidas polo órgano de control e certificación. A rastrexabilidade no despezamento será de forma individualizada.
A filetaxe das pezas poderá ser efectuada en industrias inscritas no Consello Regulador ou en establecementos específicos dos puntos de venda finais sempre que previamente asinasen un acordo de colaboración co Consello Regulador para o control, etiquetaxe e a comercialización das carnes protexidas. A filetaxe non poderá ser simultánea á outras carnes non amparadas. A rastrexabilidade na etiquetaxe será por lotes e os envases deberán ir provistos das etiquetas expedidas polo órgano de control e certificación do Consello Regulador.
Non se admite a reutilización das etiquetas da IXP en ningunha das fases de sacrificio, despezamento e filetaxe.
O cumprimiento das condicións de obtención do produto comprobarase mediante inspeccións periódicas das instalacións, dos animais e da carne, revisión da documentación, análises físico-químicas das materias primas e dos produtos, análises mediante marcadores moleculares para seguimento da rastrexabilidade e análises organolépticas.
A descualificación dos animais, das canais, das pezas ou as súas porcións poderá ser realizada polo órgano de control e certificación do Consello Regulador en calquera das fases de produción, elaboración e comercialización.
4.6. Vínculo:
Histórico:
O gando vacún foi utilizado desde moi antigo polos poboadores de Galicia como fonte de carne e graxa. Caracterizábase por ser un gando de carácter rústico, pequeno e montaraz que, debido á introdución da pataca e o millo procedentes de América, se transformou nun gando de maior corpulencia destinado aos traballos agrícolas e á produción de carne e leite. Esta versatilidade do gando axudou de forma importante á evolución na propiedade da terra xa que, ademais de completar o consumo familiar, xeraba excedentes destinados á adquisición de propiedades.
No século XVIII, o vacún galego adquiriu gran relevancia polas exportacións de carne a Inglaterra que se sostiveron ata principios do século XX. Con posterioridade e ata ben avanzada a década dos 60 no século XX, Galicia subministraba carne de vacún a media España e hoxe en día é a segunda actividade agraria gandeira en importancia detrás da produción láctea. A carne de vacún galega é sinónimo de calidade e goza do recoñecemento dos consumidores.
Natural:
A orografía galega está modelada con suaves outeiros e unha importante rede fluvial que xunto ao clima atlántico de abundante pluviosidade favorecen unha alta produtividade forraxeira e de cultivos agrícolas. Esta produtividade da terra ten permitido o desenvolvemento dunha elevada actividade gandeira e, como consecuencia, a xeración dunha industria elaboradora e transformadora tanto de carne de vacún como de produtos lácteos.
Sistema de produción:
A existencia de razas propias de aptitude cárnica, das cales destacaremos a Rubia Galega, nas súas orixes de triple aptitude, pero con preponderancia carniceira, foi a base dun sistema produtivo caracterizado pola pequena dimensión das gandarías e polo aproveitamento dos recursos propios que se xeran (lactación materna, forraxes, cultivos agrícolas como a pataca, nabos, etc.). Outra característica destacada é o sacrificio dos animais a idades temperás (xeralmente por baixo dos 10 meses) que, unido ao sistema de alimentación, dá como resultado unha carne de suave sabor e apreciable suculencia e tenrura.
4.7. Estrutura de control:
O órgano de control e certificación integrado no Consello Regulador da IXP Ternera Gallega é o encargado de verificar o cumprimento do indicado no prego de condicións. Este órgano dispón dunha estrutura adecuada para actuar de acordo coa Norma EN45011 sobre criterios xerais que deben cumprir as entidades que realizan a certificación de produto.
Nome: Órgano de Control e Certificación do Consello Regulador da IXP Ternera Gallega.
Enderezo: Recinto Feiral de Amio, 15891 Santiago de Compostela.
Teléfono: 0034 981 57 57 86.
Fax: 0034 981 57 48 95.
Correo electrónico: certificacion@terneragallega.com.
O Comité de Certificación deste órgano, integrado por representantes de todos os grupos implicados nos principios relacionados coa certificación, é o responsable de asegurar a imparcialidade e independencia dos procesos de certificación. A estrutura do Órgano de Control e Certificación está dirixida por un director técnico, que é o máximo responsable da certificación e dispón de personal técnico cualificado.
4.8. Etiquetaxe:
Todas as canais, pezas e porcións levan para a súa identificación e rastrexabilidade etiquetas que se aplican ao produto en cada fase de elaboración (sacrificio, despezamento e/ou filetaxe). Estas etiquetas son de distintas cores segundo a tipoloxía do produto (punto 4.2) e conteñen, ademais das mencións obrigatorias, as seguintes: identificación e logotipo de Ternera Gallega, logotipo europeo das IXP e datos de rastrexabilidade. Ademais das etiquetas, en cada media canal colócase un documento que fornece información sobre a explotación de procedencia, identificación e tipoloxía do animal, idade de sacrificio, clasificación e peso da canal, matadoiro e data de sacrificio.
A carne picada ou carne procesada elaborada a partir de carne de vacún amparada pola indicación xeográfica protexida Ternera Gallega poderá ser comercializada en envases que utilicen a mención «elaborado a partir de «Ternera Gallega» IXP», sempre que a carne certificada constitúa a única carne no produto final.
Os usuarios desta mención estarán autorizados polo Consello Regulador da IXP Ternera Gallega e sometidos ao control e inspección do órgano de control para verificar o uso correcto da indicación xeográfica protexida na etiqueta e as cantidades utilizadas. Nestes produtos está prohibido o uso do logotipo comunitario identificador das indicacións xeográficas protexidas.